ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 7/2562เรื่อง หลักเกณฑ์ในรายละเอียดเกี่ยวกับระบบงานและการจัดการ ของกองทุนรวมเพื่อผู้ลงทุนสถาบันหรือ ผู้ลงทุนรายใหญ่พิเศษ อาศัยอํานาจตามความในมาตรา 109 วรรคหนึ่ง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และข้อ 5(1) ประกอบกับข้อ 12 วรรคหนึ่ง (6) แห่งประกาศคณะกรรมการกํากับตลาดทุน ที่ ทธ. 35/2556 เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ลงวันที่ 6 กันยายน พ.ศ. 2556 และข้อ 5 วรรคสาม ประกอบกับข้อ 6 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 และข้อ 5/1 แห่งประกาศคณะกรรมการกํากับตลาดทุน ที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 6/2562 เรื่อง หลักเกณฑ์ เงื่อนไข และวิธีการจัดตั้ง และจัดการของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ (ฉบับที่ 5) ลงวันที่ 1 กุมภาพันธ์ พ.ศ. 2562 สํานักงานออกประกาศไว้ดังต่อไปนี้ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 13/2560 เรื่อง ระบบงานและการรายงานเกี่ยวกับการทําธุรกรรมของกองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 ข้อ ๒ ในประกาศนี้ "กองทุนรวม" หมายความว่า กองทุนรวมเพื่อผู้ลงทุนสถาบันหรือผู้ลงทุนรายใหญ่พิเศษตามประกาศการจัดตั้งและจัดการกองทุน UI "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "สัญญาซื้อขายล่วงหน้า" หมายความว่า สัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า หรือสัญญาซื้อขายล่วงหน้าตามกฎหมายต่างประเทศที่มีลักษณะในทํานองเดียวกันรวมถึงตราสารที่มีสัญญาซื้อขายล่วงหน้าแฝง ทั้งนี้ เฉพาะส่วนที่มีลักษณะเป็นสัญญาซื้อขายล่วงหน้า "ตราสารที่มีสัญญาซื้อขายล่วงหน้าแฝง" หมายความว่า ตราสารทางการเงินหรือสัญญาซึ่งมีข้อตกลงและเงื่อนไขที่มีลักษณะของสัญญาซื้อขายล่วงหน้าเป็นองค์ประกอบรวมอยู่ด้วย โดยสัญญาซื้อขายล่วงหน้าดังกล่าวมีลักษณะครบถ้วนดังต่อไปนี้ (1) ทําให้การชําระหนี้ที่กําหนดไว้ตามตราสารทางการเงินหรือสัญญาดังกล่าวไม่ว่าทั้งหมดหรือบางส่วนเปลี่ยนแปลงไปอันเนื่องมาจากปัจจัยอ้างอิงตามสัญญาซื้อขายล่วงหน้านั้น เช่น อัตราดอกเบี้ย อัตราแลกเปลี่ยน ราคาหลักทรัพย์ หรือดัชนีราคาทรัพย์สิน เป็นต้น (2) มีลักษณะในเชิงเศรษฐกิจและความเสี่ยงที่ไม่สัมพันธ์กับตราสารทางการเงินหรือสัญญาดังกล่าวอย่างมีนัยสําคัญ (3) เป็นผลให้สถานะความเสี่ยงโดยรวมและราคาของตราสารทางการเงินหรือสัญญาดังกล่าวเปลี่ยนแปลงไปอย่างมีนัยสําคัญ "การลงทุนแบบซับซ้อนในสัญญาซื้อขายล่วงหน้า" หมายความว่า การลงทุนในสัญญาซื้อขายล่วงหน้าที่มีกลยุทธ์แบบซับซ้อน (complex strategic investment) หรือการลงทุนในสัญญาซื้อขายล่วงหน้าที่มีความซับซ้อน (exotic derivatives) "มูลค่าหน่วยลงทุน" หมายความว่า มูลค่าทรัพย์สินสุทธิหารด้วยจํานวนหน่วยลงทุนที่จําหน่ายได้แล้วทั้งหมดเมื่อสิ้นวันทําการที่คํานวณนั้น "วันทําการซื้อขายหน่วยลงทุน" หมายความว่า วันทําการซื้อขายหน่วยลงทุนที่บริษัทจัดการกําหนดไว้ในโครงการจัดการกองทุนรวม "วันทําการ" หมายความว่า วันเปิดทําการตามปกติของบริษัทจัดการ "ประกาศการจัดตั้งและจัดการกองทุน UI" หมายความว่า ประกาศคณะกรรมการกํากับตลาดทุนที่ ทน. 15/2560 เรื่อง หลักเกณฑ์ เงื่อนไข และวิธีการจัดตั้งและจัดการของกองทุนรวมเพื่อผู้ลงทุนสถาบัน หรือผู้ลงทุนรายใหญ่พิเศษ ลงวันที่ 20 กุมภาพันธ์ พ.ศ. 2560 และที่แก้ไขเพิ่มเติม "ประกาศการจัดการกองทุนทั่วไป" หมายความว่า ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 87/2558 เรื่อง หลักเกณฑ์ เงื่อนไข และวิธีการจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 17 ธันวาคม พ.ศ. 2558 และที่แก้ไขเพิ่มเติมข้อ ๓ ข้อกําหนดในรายละเอียดตามประกาศนี้ กําหนดขึ้นเพื่อให้บริษัทจัดการปฏิบัติตามประกาศคณะกรรมการกํากับตลาดทุนว่าด้วยมาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้าและประกาศการจัดตั้งและการจัดการกองทุน UI ในส่วนที่เกี่ยวกับข้อกําหนดในเรื่องดังต่อไปนี้ ให้เป็นไปในแนวทางเดียวกัน (1) การคํานวณและประกาศมูลค่าทรัพย์สินสุทธิและมูลค่าหน่วยลงทุน ราคาขายและราคารับซื้อคืนหน่วยลงทุน ให้เป็นไปตามหมวด 1 (2) การชําระค่าขายคืนหน่วยลงทุน ให้เป็นไปตามหมวด 2 (3) การเรียกเก็บค่าธรรมเนียมการจัดการ ให้เป็นไปตามหมวด 3 (4) การจัดส่งรายงานเพื่อแสดงข้อมูลเกี่ยวกับกองทุนรวม ให้เป็นไปตามหมวด 4 (5) ระบบงานและการรายงานการทําธุรกรรมอย่างมีนัยสําคัญ ให้เป็นไปตามหมวด 5 (6) ระบบงานสําหรับการลงทุนในกองทุนต่างประเทศ ให้เป็นไปตามหมวด 6หมวด ๑ การคํานวณและประกาศมูลค่าทรัพย์สินสุทธิและมูลค่าหน่วยลงทุน ราคาขายและราคารับซื้อคืนหน่วยลงทุน ข้อ ๔ ให้บริษัทจัดการคํานวณและประกาศมูลค่าทรัพย์สินสุทธิ มูลค่าหน่วยลงทุน ราคาขายและราคารับซื้อคืนหน่วยลงทุนของกองทุนรวมตามหลักเกณฑ์ดังต่อไปนี้ อย่างน้อยปีละ 1 ครั้ง ทั้งนี้ การกําหนดความถี่ในการดําเนินการดังกล่าวต้องสอดคล้องกับนโยบายการลงทุนของกองทุนรวมและคํานึงถึงประโยชน์ของผู้ลงทุนเป็นสําคัญ (1) คํานวณและประกาศมูลค่าทรัพย์สินสุทธิและมูลค่าหน่วยลงทุนอย่างน้อยในวันดังนี้(ก) คํานวณทุกสิ้นวันทําการก่อนวันทําการซื้อขายหน่วยลงทุน และประกาศภายในวันทําการซื้อขายหน่วยลงทุน(ข) คํานวณทุกสิ้นวันทําการซื้อขายหน่วยลงทุน และประกาศภายในวันทําการถัดไป(ค) คํานวณทุกสิ้นวันที่เกิดเหตุการณ์ที่น่าเชื่อได้ว่าจะมีผลกระทบต่อมูลค่าทรัพย์สินสุทธิหรือมูลค่าหน่วยลงทุนอย่างมีนัยสําคัญ(2) คํานวณและประกาศราคาขายและราคารับซื้อคืนหน่วยลงทุนอย่างน้อยในวันดังนี้(ก) คํานวณทุกสิ้นวันทําการก่อนวันทําการซื้อขายหน่วยลงทุน และประกาศภายในวันทําการซื้อขายหน่วยลงทุน(ข) คํานวณทุกสิ้นวันทําการซื้อขายหน่วยลงทุนโดยใช้มูลค่าหน่วยลงทุนของวันดังกล่าวเป็นเกณฑ์ในการคํานวณราคา และประกาศภายในวันทําการถัดไปหมวด ๒ การชําระค่าขายคืนหน่วยลงทุน ข้อ ๕ ให้บริษัทจัดการชําระค่าขายคืนหน่วยลงทุนให้แก่ผู้ขายคืนหน่วยลงทุนภายใน 5 วันทําการ เว้นแต่จะมีการกําหนดไว้เป็นอย่างอื่นในโครงการจัดการกองทุนรวม ทั้งนี้ ระยะเวลาที่กําหนดต้องสอดคล้องกับนโยบายการลงทุนของกองทุน และคํานึงถึงประโยชน์ของผู้ลงทุนเป็นสําคัญหมวด ๓ การเรียกเก็บค่าธรรมเนียมการจัดการ ข้อ ๖ บริษัทจัดการจะเรียกเก็บค่าธรรมเนียมการจัดการได้ต่อเมื่อมีการกําหนดอัตราและวิธีการเรียกเก็บค่าธรรมเนียมไว้ในโครงการจัดการกองทุนรวมและหนังสือชี้ชวนเสนอขายหน่วยลงทุนอย่างชัดเจน ซึ่งเป็นไปตามหลักเกณฑ์อย่างหนึ่งอย่างใดดังต่อไปนี้ (1) การเรียกเก็บเป็นจํานวนคงที่ หรือเป็นอัตราร้อยละของมูลค่าทรัพย์สินสุทธิของกองทุนรวม หรือเป็นอัตราคงที่ต่อหน่วยลงทุน (2) การเรียกเก็บโดยอิงกับผลการดําเนินงาน (performance based management fee) โดยบริษัทจัดการต้องเปิดเผยข้อมูลรายละเอียดเกี่ยวกับวิธีการและตัวอย่างการคํานวณค่าธรรมเนียม ทั้งนี้ การเรียกเก็บดังกล่าวต้องคํานึงถึงความสอดคล้องกับนโยบายการลงทุนด้วย ค่าธรรมเนียมซึ่งเรียกเก็บจากกองทุนรวม เมื่อรวมกันแล้วต้องไม่เกินกว่าอัตราขั้นสูงของค่าธรรมเนียมรวม ที่ระบุไว้ในโครงการจัดการกองทุนรวมและหนังสือชี้ชวน เสนอขายหน่วยลงทุน หมวด ๔ การจัดส่งรายงานเพื่อแสดงข้อมูลเกี่ยวกับกองทุนรวม ข้อ ๗ ในการจัดส่งรายงานเพื่อแสดงข้อมูลเกี่ยวกับกองทุนรวมทุกรอบระยะเวลาบัญชี และทุกรอบระยะเวลา 6 เดือนของรอบระยะเวลาบัญชีหรือของปีปฏิทินตามข้อ 3 แห่งประกาศการจัดตั้งและจัดการกองทุน UI ประกอบกับข้อ 35 ข้อ 36 และข้อ 37 แห่งประกาศการจัดการกองทุนทั่วไป ให้บริษัทจัดการดําเนินการจัดส่งแก่ผู้ถือหน่วยลงทุนที่มีชื่ออยู่ในทะเบียนผู้ถือหน่วยลงทุนและสํานักงานภายใน 4 เดือน นับแต่วันสิ้นรอบระยะเวลาบัญชีหรือรอบระยะเวลา 6 เดือน แล้วแต่กรณีหมวด ๕ ระบบงานและการรายงานการทําธุรกรรมอย่างมีนัยสําคัญ ข้อ ๘ ความในหมวดนี้ให้ใช้บังคับกับกองทุนรวมที่มีการทําธุรกรรมอย่างมีนัยสําคัญในธุรกรรมอย่างใดอย่างหนึ่งหรือหลายอย่างดังต่อไปนี้ (1) สัญญาซื้อขายล่วงหน้า (2) การกู้ยืมเงินเพื่อประโยชน์ในการจัดการลงทุนของกองทุนรวม (3) การขายหลักทรัพย์หรือตราสารหนี้โดยมีสัญญาซื้อคืนเพื่อประโยชน์ในการจัดการลงทุนของกองทุนรวม (4) การขายหลักทรัพย์ที่ต้องยืมหลักทรัพย์มาเพื่อการส่งมอบ เพื่อประโยชน์ตามความในวรรคหนึ่ง คําว่า "การทําธุรกรรมอย่างมีนัยสําคัญ" หมายความว่า การทําธุรกรรมของกองทุนรวมในลักษณะใดลักษณะหนึ่งดังต่อไปนี้(1) การทําธุรกรรมที่เป็นการลงทุนแบบซับซ้อนในสัญญาซื้อขายล่วงหน้าและมีมูลค่าความเสียหายสูงสุด (value-at-risk : VaR) ที่เกิดจากการทําธุรกรรมตามวรรคหนึ่ง (1) (2) (3) หรือ (4) รวมกันดังนี้ (ก) เกินกว่า 2 เท่าของตัวชี้วัดของกองทุนรวม (benchmark) สําหรับกรณีที่เป็นการคํานวณโดยใช้วิธี relative VaR approach (ข) เกินกว่าร้อยละ 20 ของมูลค่าทรัพย์สินสุทธิของกองทุนรวม สําหรับกรณีที่เป็นการคํานวณโดยใช้วิธี absolute VaR approach(2) การทําธุรกรรมโดยมีมูลค่าการทําธุรกรรมตามวรรคหนึ่ง (1) (2) (3) หรือ (4) รวมกันแล้วเกินกว่าร้อยละ 100 ของมูลค่าทรัพย์สินสุทธิของกองทุนรวม ทั้งนี้ โดยกองทุนรวมต้องไม่มีการลงทุนแบบซับซ้อนในสัญญาซื้อขายล่วงหน้าข้อ ๙ บริษัทจัดการต้องจัดให้มีระบบงานในการบริหารและจัดการความเสี่ยงที่อาจเกิดขึ้นจากการทําธุรกรรมอย่างมีนัยสําคัญ โดยระบบงานดังกล่าวอย่างน้อยต้องครอบคลุมในเรื่องการติดตามและประเมินผลขาดทุน รวมถึงการจํากัดผลขาดทุนด้วย ข้อ ๑๐ ให้บริษัทจัดการจัดทําและจัดส่งรายงานข้อมูลเกี่ยวกับการทําธุรกรรมอย่างมีนัยสําคัญดังต่อไปนี้ ให้แก่ผู้ถือหน่วยลงทุนที่มีชื่ออยู่ในทะเบียนผู้ถือหน่วยลงทุนและสํานักงานทุกรอบระยะเวลาบัญชี (1) ข้อมูลฐานะการลงทุนที่เกิดขึ้นจริง (2) บทวิเคราะห์และคําอธิบายเกี่ยวกับผลตอบแทนและความเสี่ยง (3) รายงานมูลค่าความเสียหายสูงสุด (VaR) ในกรณีที่เป็นกองทุนรวมประเภทรับซื้อคืนหน่วยลงทุน ให้บริษัทจัดการจัดทําและจัดส่งรายงานข้อมูลตามวรรคหนึ่งทุกรอบระยะเวลา 6 เดือนของรอบระยะเวลาบัญชีหรือของปีปฏิทินด้วย ข้อ ๑๑ ในการจัดส่งรายงานตามข้อ 10 ให้แก่ผู้ถือหน่วยลงทุน ให้บริษัทจัดการจัดส่งไปพร้อมกับรายงานเพื่อแสดงข้อมูลเกี่ยวกับกองทุนรวมซึ่งบริษัทจัดการมีหน้าที่ต้องจัดส่งให้แก่ผู้ถือหน่วยลงทุน ทุกรอบระยะเวลาบัญชีหรือทุกรอบระยะเวลา 6 เดือน ตามที่กําหนดไว้ในข้อ 12 แล้วแต่กรณีข้อ ๑๒ ให้บริษัทจัดการจัดทําและจัดส่งรายงานข้อมูลเกี่ยวกับการทําธุรกรรมอย่างมีนัยสําคัญดังต่อไปนี้ต่อสํานักงานเป็นรายเดือนภายในวันที่ 20 ของเดือนถัดไป (1) รายงานมูลค่าความเสียหายสูงสุด (VaR) ทั้งนี้ ให้บริษัทจัดการเปิดเผยรายงานดังกล่าวเป็นรายเดือนบนเว็บไซต์ของบริษัทจัดการด้วย (2) รายงานผลการทดสอบผลกระทบต่อมูลค่าทรัพย์สินที่กองทุนรวมมีการลงทุนหากเกิดเหตุการณ์ที่มีนัยสําคัญ (stress test)ข้อ ๑๓ ในการจัดส่งรายงานตามข้อ 10 และข้อ 12 ต่อสํานักงาน ให้บริษัทจัดการจัดส่งผ่านระบบอิเล็กทรอนิกส์ที่สํานักงานจัดไว้ โดยดําเนินการให้เป็นไปตามระเบียบวิธีปฏิบัติสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการรับส่งข้อมูลอิเล็กทรอนิกส์หมวด ๖ ระบบงานสําหรับการลงทุนในกองทุนต่างประเทศ ข้อ ๑๔ ในกรณีที่กองทุนรวมมีนโยบายการลงทุนในกองทุนต่างประเทศ บริษัทจัดการต้องจัดให้มีระบบงานเพิ่มเติมในการตรวจสอบและสอบทาน (due diligence process) เกี่ยวกับกองทุนต่างประเทศ เพื่อให้มั่นใจได้ว่ากองทุนต่างประเทศนั้นมีมาตรการคุ้มครองสิทธิของผู้ลงทุนอย่างเพียงพอ ทั้งนี้ ตามแนวทางที่สํานักงานกําหนดข้อ ๑๕ ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2562 เป็นต้นไปผู้มีอํานาจลงนาม - ประกาศ ณ วันที่ 1 กุมภาพันธ์ พ.ศ. 2562 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์